ละเลง2.3พันล้าน
สศช.ซัดเศรษฐกิจสร้างสรรค์ &#8216;เอสเอ็มอี-ชาวบ้าน&#8217;ไม่สนใจ
21 ส.ค. 2554

สศช.ซัดเศรษฐกิจสร้างสรรค์ ‘เอสเอ็มอี-ชาวบ้าน’ไม่สนใจ
สศช.สับไทยเข้มแข็ง สาขาเศรษฐกิจสร้างสรรค์ ละลายงบกว่า 2,368 ล้าน แต่ไม่บรรลุวัตถุประสงค์ 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) รับทราบผลการประชุมคณะกรรมการติดตามและประเมินผลโครงการตามแผนปฏิบัติการไทยเข้มแข็ง 2555 พบว่าการใช้งบประมาณสาขาเศรษฐกิจสร้างสรรค์ 31 โครงการ วงเงิน 2,368.38 ล้านบาทของหลายกระทรวงยังไม่เป็นไปตามเป้าหมาย
โดยการดำเนินการของกระทรวงวัฒนธรรม ไม่เป็นไปตามแผนปฏิบัติการเนื่องจากเผชิญกับปัญหาภัยธรรมชาติ เช่น ใน จ.พระนครศรีอยุธยา และจังหวัดใกล้เคียง ชุมชนยังไม่เข้าใจโครงการเท่าที่ควร ให้ความร่วมมือน้อยเนื่องจากเป็นปีแรกและมีการประชาสัมพันธ์ยังไม่ทั่วถึง 
 




นอกจากนี้ ยังขาดผู้เชี่ยวชาญเฉพาะด้านที่จะถ่ายทอดให้คนในชุมชนได้เรียนรู้ การจัดสรรงบประมาณของภาครัฐยังไม่สอดคล้องกับกิจกรรมและความต้องการของคนในชุมชน เหตุการณ์ความไม่สงบทางการเมืองทั้งในกรุงเทพฯ และต่างจังหวัด ทำให้ต้องมีการปรับแผนการดำเนินงานล่าช้ากว่าแผนเดิม แต่ได้ดำเนินการครบทุกโครงการ
ด้านกระทรวงอุตสาหกรรม พบว่าผู้ประกอบการเอสเอ็มอีส่วนใหญ่ ไม่มีทักษะและพื้นฐานองค์ความรู้ในเรื่องการออกแบบผลิตภัณฑ์ เทคโนโลยีการผลิต การตลาด และการประกอบกิจการ ขาดความต่อเนื่องในการพัฒนาผู้ประกอบการอาจส่งผลให้ผลลัพธ์ของโครงการนี้ไม่เป็นไปตามเป้าหมาย 
นอกจากนั้น ผู้ประกอบการไม่สามารถเข้าถึงแหล่งเงินทุนสำหรับใช้ในการจัดตั้งกิจการได้ ทำให้ไม่สามารถนำความรู้ที่ได้จากโครงการไปพัฒนาต่อยอดได้อย่างเต็มที่ 
ทั้งนี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานว่า โครงการเศรษฐกิจสร้างสรรค์มีการเบิกจ่ายเงินแล้ว 1,861.06 ล้านบาท คิดเป็น 78.58% โดยในส่วนของของกรมทรัพย์สินทางปัญญาเบิกจ่ายเงินแล้ว 323.29 ล้านบาท คิดเป็น 97.97% โดยได้จัดสร้างภาพยนตร์ เรื่องตำนานสมเด็จพระนเรศวรมหาราช ภาค 3–4 โครงการส่งเสริมและต่อยอดเศรษฐกิจสร้างสรรค์ ของกรมทรัพย์สินทางปัญญา 52 ล้านบาท เช่น การจัดกิจกรรมพาสื่อมวลชนลงพื้นที่ 8 จังหวัด เผยแพร่ความรู้ความเข้าใจที่ถูกต้อง
ดังนั้น ยังมีโครงการส่งเสริมสนับสนุนการสร้างภาพยนตร์และวีดิทัศน์แห่งชาติ ของสำนักงานศิลปวัฒนธรรมร่วมสมัย กระทรวงวัฒนธรรม วงเงิน 200 ล้านบาท โดยได้ส่งเสริมการผลิตภาพยนตร์ เกม แอนิเมชัน ได้แก่ ภาพยนตร์เรื่องยาว 23 เรื่อง เช่น เรื่องลุงบุญมีระลึกชาติ 
พร้อมกันนี้ ยังทำโครงการ Digital Media Asia 2010 ของสำนักงานส่งเสริมอุตสาหกรรมซอฟต์แวร์แห่งชาติ กระทรวงไอซีที 200 ล้านบาท โครงการอนุรักษ์ฟื้นฟูมรดกโลกอยุธยาในสภาวะเร่งด่วน ของกรมศิลปากร 134.23 ล้านบาท โครงการเสริมสร้างมูลค่าทางเศรษฐกิจอุตสาหกรรมอาหารไทย ของสำนักงานปลัดกระทรวงอุตสาหกรรม 97.60 ล้านบาท